ประธานสภาผู้แทนราษฎร เชื่อว่าวิป 2 ฝ่าย จะมีวิธีดูแลเสียงของสมาชิกในการพิจารณาร่างพระราชบัญญัติงบประมาณรายจ่ายประจำปี 2563 ได้
ประธานสภาผู้แทนราษฎร เชื่อว่าวิป 2 ฝ่าย จะมีวิธีดูแลเสียงของสมาชิกในการพิจารณาร่างพระราชบัญญัติงบประมาณรายจ่ายประจำปี 2563 ได้ นายชวน หลีกภัย ประธานสภาผู้แทนราษฎร กล่าวถึงกรอบเวลาในการพิจารณาร่างพระราชบัญญัติงบประมาณรายจ่ายงบประมาณปี 2563 ว่า เตรียมจัดส่งเอกสารงบประมาณให้กับสมาชิกในบ่ายวันนี้ 7 ตุลาคม 2562 เพื่อให้สมาชิกได้มีเวลาในการศึกษารายละเอียดล่วงหน้า เนื่องจากเอกสารมีจำนวนมากและมีหลายเล่ม พร้อมย้ำว่า กำหนดวันที่ใช้ในการพิจารณา คือ วันที่ 17 - 18 ตุลาคมนี้ แต่หากไม่เสร็จก็สามารถต่อได้ไปในวันที่ 19 ตุลาคม 2562 โดยขณะนี้ยังไม่ได้พูดคุยกับวิปของทั้ง 2 ฝ่าย แต่ก่อนเปิดประชุมสภาสมัยวิสามัญจะต้องหารือกันก่อนอย่างแน่นอน ทั้งนี้ ในการประชุมวันที่ 17-18 ตุลาคมนี้ จะเริ่มขึ้นในเวลา 09.30 น.โดยไม่มีการกำหนดระยะเวลาเลิกการประชุม ส่วนปัญหาเสียงของรัฐบาลจะสามารถครอบคลุมได้หรือไม่นั้น นายชวน กล่าวว่า เข้าใจว่า ทุกฝ่ายคงดูแลเสียงฝั่งของตนเอง ซึ่งการจะให้ใครไปประชุมต่างประเทศในช่วงนี้ก็คงไม่อนุมัติเพื่อไม่ให้คะแนนเสียงมีปัญหา ส่วนกรณี นายนวัธ เตาะเจริญสุข ส.ส.ขอนแก่น พรรคเพื่อไทย จะสามาถใช้เอกสิทธิ์การเป็น ส.ส.คุ้มครองเพื่อออกจากเรือนจำแล้วมาประชุมสภาผู้แทนราษฎรได้หรือไม่นั้น ประธานสภาผู้แทนราษฎร กล่าวว่า ต้องรอการพิจารณาของศาลรัฐธรรมนูญ